ALBUMANMELDELSE:

Siden Ekstra Bladets musikanmelder Thomas Treo i går i en anmeldelse på ekstrabladet.dk vurderede, at Justin Biebers seneste album-udspil sætter 'nye standarder for umusikalsk plattenslageri' og er et eksempel på 'banalt børnelokkeri', som Remee kunne have lavet bedre på en weekend, har debatten raset, og her til formiddag har Ekstra Bladets telefoner været konstant optaget af voldsomt ophidsede 'Beliebers' (Justin Bieber-fans, red.)

Hitter på Facebook

Landets overvejende unge, kvindelige Bieber-fans er mildest talt rasende over, at der sættes spørgsmålstegn ved deres afguds genialitet i anmeldelsen, der i skrivende stund er blevet delt flere end 1730 gange på Facebook og kommenteret 138 gange på ekstrabladet.dk

I alle musikanmeldelser på ekstrabladet.dk har læserne mulighed for selv at give et givent album stjerner, hvilket der i tilfældet med Justin Bieber er flere end 300, der har benyttet sig af. Gennemsnittet af de mange læseranmeldelser er endt på to en halv stjerne.

Lejemorder og tæskehold

På hestesitet www.hestegalleri.dk, der naturligvis har sit helt eget ' Justin Bieber Fan Forum', har flere forskellige fans så svært ved at rumme deres raseri, at de overvejer at opsøge den formastelige anmelder - evt. i selskab med et par lejemordere.

Hvis du brænder inde med en mening om Bieber, Ekstra Bladets musikanmelder, heste eller noget helt fjerde, så er du som altid velkommen til at skrive din kommentar i kommentarfeltet på vores artikler. Dødstrusler og lignende er vi dog ifølge gældende lovgivning nødt til at bortcensurere.

Nedenstående er et uddrag af debatten om de opsigtsvækkende planer, der står frit tilgængelige på hestesitet.

Skrevet: 14-06-2012 21:21:19

- Er der nogle der vil med hen og ringe på hans dør og smadre ham? Har aldrig i mit liv set noget så respektløst.

Skrevet: 14-06-2012 21:35:55

- Jeg er med, hvornår kører vi?

Skrevet: 14-06-2012 21:40:43

- Hurtigst muligt.. vi lejer nogle lejemordere. fuck jeg har da aldrig været så sur!

Skrevet: 14-06-2012 21:40:53

- Ej jeg overvejer at tage hen til ham..

Skrevet: 14-06-2012 22:02:07

- Vi splejser.... 2 må være nok! Jeg overvejer virkelig også at skrive eller ringe eller tage hen til ham, og tage en seriøs snak med ham om, hvorfor han har et behov for at skrive sådan? altså sådan helt seriøst? :)